b'\n_START_ARTICLE_\nPriznanje za mladega prevajalca\n_START_PARAGRAPH_\nNagrada Radojke Vran\xc4\x8di\xc4\x8d za mladega prevajalca je priznanje, ki se podeljuje za posebno dobre prevode umetnostnih in znanstvenih besedil, in sicer iz tujih jezikov v sloven\xc5\xa1\xc4\x8dino. Nagrado podeljuje Dru\xc5\xa1tvo slovenskih knji\xc5\xbeevnih prevajalcev (DSKP), ki je odgovorno tudi za podeljevanje nekaterih drugih prevajalskih nagrad, kot so Sovretova nagrada, Lavrinova diploma in Jermanova nagrada. Prejemniki so prevajalci, stari do 35 let, \xc4\x8dlani dru\xc5\xa1tva ali ne. Pri izbiranju nagrajenca se upo\xc5\xa1tevajo dela, ki so bila objavljena zadnji dve leti pred podelitvijo. Prejemnik je po navadi eden, lahko pa pride do izjeme, \xc4\x8de se komisija ne more odlo\xc4\x8diti glede zmagovalca.\n_START_SECTION_\nNagrada\n_START_PARAGRAPH_\nPrejemnik nagrade Radojke Vran\xc4\x8di\xc4\x8d prejme listino ali plaketo o dodeljeni nagradi, ki jo podpi\xc5\xa1eta predsednik komisije in predsednik Upravnega odbora Dru\xc5\xa1tva slovenskih knji\xc5\xbeevnih prevajalcev (v kolikor je slednji odsoten, pa njegov namestnik). Upravni odbor je tisti, ki predlaga vi\xc5\xa1ino nagrade, v sporazumu s komisijo in nagrajencem pa dolo\xc4\x8di tudi, kdaj in kje bo nagrada podeljena. Te informacije nato odbor sporo\xc4\x8di javnosti. Nagrada sama, kakor tudi stro\xc5\xa1ki za izdelavo plaket ter ostali stro\xc5\xa1ki, povezani s podelitvijo nagrade, se krijejo iz sredstev za nagrade Dru\xc5\xa1tva.\n_START_SECTION_\nZgodovina\n_START_PARAGRAPH_\nNagrada za mladega prevajalca se je prvi\xc4\x8d podelila leta 2002, le 16 let nazaj. Prva podelitev je potekala na 18. slovenskem knji\xc5\xbenem sejmu in od takrat je bilo podeljenih 17 nagrad, zadnja lani, na 33. Slovenskem knji\xc5\xbenem sejmu v Ljubljani. Nagrada se je najprej imenovala Priznanje za mladega prevajalca, leta 2013 pa se je preimenovalo v nagrado Radojke Vran\xc4\x8di\xc4\x8d za mladega prevajalca v \xc4\x8dast ugledni prevajalki, bibliotekarki in mentorici, najbolj cenjeni zaradi prevoda sedmih romanov Iskanje izgubljenega \xc4\x8dasa francoskega avtorja Marcela Prousta. Priznanje se podeli vsako leto, nagrajenec pa je po navadi le eden. Leta 2007 je nagrado prejela avtorica ne le za eno, ampak kar dve svoji deli, leta 2014 pa sta nagrado prvi\xc4\x8d prejela dva razli\xc4\x8dna avtorja hkrati.\n_START_SECTION_\nProces izbiranja nagrajenca\n_START_PARAGRAPH_\nKandidate za nagrado lahko predlagajo \xc4\x8dlani Dru\xc5\xa1tva, dru\xc5\xa1tvena komisija za nagrade in priznanja, zalo\xc5\xbebe, kulturne ustanove ali posamezniki. Ti predlogi pa veljajo za nagrade v teko\xc4\x8dem letu in se ne prena\xc5\xa1ajo v naslednje. Dru\xc5\xa1tvena komisija za nagrade in priznanja obravnava te predloge. Pri delu mora biti neodvisna, za pomo\xc4\x8d lahko prosi le zunanje strokovnjake, \xc4\x8dlani komisije pa so do razglasitve nagrajenca zavezani k mol\xc4\x8de\xc4\x8dnosti. Ko izbirajo nagrajenca, upo\xc5\xa1tevajo predvsem, za kako zahteven, kvaliteten in pomemben prevod gre. Ko komisija dolo\xc4\x8di nagrajenca, predsednik komisije o tem pisno seznani tudi upravni odbor, ki nato dolo\xc4\x8di, kje in kdaj se bo nagrada podelila.\n_START_SECTION_\nDru\xc5\xa1tvena komisija za nagrade in priznanja\n_START_PARAGRAPH_\nKomisija je tista, ki izbira nagrajenca in je pri tem precej neodvisna. Sestavljena je iz predsednika in \xc5\xa1tirih \xc4\x8dlanov, po navadi biv\xc5\xa1ih prejemnikov Sovretove nagrade. \xc4\x8clane imenuje Upravni odbor DSKP, njihov mandat pa praviloma traja 2 leti, kar pomeni, da isti \xc4\x8dlani izberejo dva nagrajenca. Seje sklicuje predsednik komisije, na njih pa so vabljeni tudi predsednik upravnega odbora oziroma njegov namestnik ter drugi \xc4\x8dlani in ne\xc4\x8dlani, \xc4\x8de se predsednik tako odlo\xc4\x8di. Seje so veljavne le, \xc4\x8de so navzo\xc4\x8di vsaj trije \xc4\x8dlani komisije, prav tako so trije \xc4\x8dlani potrebni za sprejetje predloga, saj mora biti sprejet z ve\xc4\x8dino.'